สร้างการรับรู้ เตรียมความพร้อมประชาชนก่อนกฎหมายปลดล็อคพืชกระท่อมประกาศใช้
วันนี้ (14 มี.ค.64)? นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดการประชุมพร้อมมอบนโยบายปลดล็อคพืชกระท่อม โดยมี นายวิชัย ไชยมงคล เลขาธิการ ป.ป.ส พ.ต.ท. ไพศิษฎ์ สังคหะพงศ์ รองเลขาธิการ ป.ป.ส นายขจรศักดิ์เจริญโสภา ผู้ว่าราชการจังหวัดตรัง ผู้แทนตำรวจภูธรภาค 9 ผู้บังคับการตำรวจภูธรจังหวัดตรัง อำเภอเมือง พร้อมด้วยหน่วยงานที่เกี่ยวข้องในพื้นที่ภาคใต้ตอนล่าง ได้แก่ ศูนย์อำนวยการป้องกันและปราบปรามยาเสพติด เครือข่ายกองทุนแม่ของแผ่นดิน รวมทั้งผู้นำชุมชน กำนัน ผู้ใหญ่บ้าน จากพื้นที่นำร่อง 135 หมู่บ้าน/ชุมชน นักวิชาการและประชาชนที่สนใจเข้าร่วมประชุมกว่า 600 คน ณ โรงแรมธรรมรินทร์ธนา อำเภอเมือง จังหวัดตรัง         นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า การประชุมในครั้งนี้เป็นการเดินหน้าอย่างต่อเนื่อง เพื่อสร้างการรับรู้และความเข้าใจเกี่ยวกับความคืบหน้าของกฎหมายการปลดล็อคพืชกระท่อมให้กับประชาชน โดยเฉพาะพี่น้องชาวใต้ที่มีการใช้พืชกระท่อมตามวิถีชาวบ้านกันเป็นส่วนใหญ่ โดยก่อนหน้านี้ได้จัดประชุมที่จังหวัดสุราษฎร์ธานีและในครั้งนี้เป็นการสร้างความเข้าใจกับประชาชนในพื้นที่ภาคใต้ตอนล่าง และลงพื้นที่ตำบลนาพละ อำเภอเมือง จังหวัดตรัง ซึ่งถึงแม้ไม่ใช่พื้นที่นำร่อง 135 หมู่บ้าน/ชุมชน แต่ก็เป็นชุมชนที่มีความต้องการในการใช้พืชกระท่อมตามวิถีชาวบ้านจึงต้องเร่งสร้างการรับรู้เพื่อเตรียมความพร้อมให้กับประชาชน เพราะเมื่อกฎหมายประกาศและมีผลบังคับใช้ทุกคนก็จะได้มีความรู้ความเข้าใจถึงการใช้พืชกระท่อมอย่างถูกต้อง        "สำหรับความคืบหน้าของการผลักดันร่าง พ.ร.บ.ยาเสพติดให้โทษ(ฉบับที่..) พ.ศ... ซึ่งมีสาระสำคัญ คือ ปลดพืชกระท่อมออกจากยาเสพติดให้โทษนั้นขณะนี้วุฒิสภาได้ลงมติเห็นชอบในวาระที่ 3 แล้วเมื่อวันที่ 23 กุมภาพันธ์ที่ผ่านมา ขั้นตอนจากนี้ประธานวุฒิสภาจะส่งร่างให้ประธานสภาผู้แทนราษฎรเพื่อส่งให้คณะรัฐมนตรี (ครม) นำขึ้นทูลเกล้าฯ เพื่อโปรดเกล้าฯ ประกาศใช้เป็นกฎหมายทั้งนี้เมื่อประกาศใน ราชกิจจานุเบกษา กฎหมายจะมีผลบังคับใช้หลังประกาศไปแล้ว พืชกระท่อมจะไม่เป็นยาเสพติดให้โทษ ประชาชนจะสามารถใช้พืชกระท่อมได้ตามวิถีชาวบ้าน เช่นการเคี้ยวใบสดเป็นต้น ซึ่งตรงนี้ต้องเร่งทำกฎหมายอีกฉบับ เพื่อควบคุมไม่ให้เด็กและเยาวชน นำกระท่อมไปใช้ในทางที่ผิดโดยกฎหมายดังกล่าวจะมีบทบัญญัติที่ระบุ กฎเกณฑ์ต่างๆ เช่น เรื่องการปลูกการใช้ อายุของผู้ที่ใช้พืชกระท่อมได้ และวิธีการต่างๆ หรือแม้แต่การนำไปพัฒนาเชิงพาณิชย์หรืออุตสาหกรรม อย่างไรก็ตามการปลูกพืชกระท่อมเชิงพาณิชย์จำนวนเท่าใดนั้น ควรต้องมีการศึกษาข้อมูลการตลาดให้ชัดเจนเพื่อให้สอดคล้องกับปริมาณความต้องการ ราคามีความเหมาะสมไม่เกิดภาวะล้นตลาด ซึ่งจะสามารถสร้างรายได้ให้กับชาวบ้าน สามารถส่งเสริมเป็นพืชเศรษฐกิจบนฐานชุมชน และในท้ายที่สุดก็จะเป็นประโยชน์ต่อประเทศชาติต่อไป#รมว.ยุติธรรมลงพื้นที่ จ.ตรัง #สำนักข่าว กรมประชาสัมพันธ์ #NNT #ILOVETHAILAND